Deur net vier skropborsels en ’n sluitmeganisme aan ’n skaapvangkrat te monteer kan tot 300 skape binne ’n uur gedoseer of ingeënt word.
Mnr. Sarel Vorster van Morriston by Elliot het ’n videogreep van sy skaapvangkrat op YouTube gelaai en binne ’n paar dae het meer as 800 mense gewys hulle hou sommer baie daarvan. Een van die opmerkings was: “Dit is nou iets wat jy vir Landbouweekblad se Boereplan-rubriek moet inskryf.”
Ná sy studies aan die Landboukollege Potchefstroom het hy op ’n plaas in Engeland gaan werk. Daar was hy verstom om te sien met hoe min werkers boere hul dagtake verrig.
“Omdat skape die hoofvertakking op ons plaas is, het ek veral belang gestel in die Australiese en Nieu-Seelandse stelsels. Op een van die webwerwe het ek gesien dat boere in Nieu-Seeland ’n skaapvanghok het wat met druklug werk en vier skape gelyktydig kan vasdruk. Om te keer dat die skape hulle loswikkel, het hulle ’n tipe Velcro-materiaal aan die sykante van die krat geheg.
Sy volgende projek is om sy eie kanteltafel te ontwerp vir die skandering van skape wat vir dragtigheid ondersoek word. Hy dink ook aan ’n plan hoe om ysterpale maklik uit die grond te haal sonder dat dit buig.
“Sarel het van kleintyd altyd vrae gestel. As hy nie met my verduideliking tevrede was nie, het hy dadelik gesê: ‘Pa, ek het jou ’n goeie vraag gestel, moet my nie ’n swak antwoord gee nie.’ ”